Et af verdens største fodboldstævner Dana Cup i Hjørring har gennem tiden haft besøg af 120 russiske fodboldhold. Det ser dog ikke ud til, at der kommer hold fra Rusland til Hjørring lige foreløbigt. -	Vi vil ikke samarbejde med et land, der går i krig, så enkelt er det, siger Torben Vandsted, der er pressechef for Dana Cup. Ifølge pressechefen så har Dana Cup dog heller ikke modtaget nogle henvendelser fra de russiske hold. -	Jeg tror, de har læst lektien, det vil jeg tro, siger han. Ked af det på børnenes vegne Det er selvsagt ikke de russiske fodboldklubber, der har valgt at invadere Ukraine, men alligevel rammer Vladimir Putins krig også dem. Det er der dog ikke noget at gøre ved. -	Vi forholder os til det, at der er en nation, der har opført sig uanstændigt, amorask og uetisk, og dem kan vi ikke arbejde sammen med, siger Torben Vandsted og tilføjer: -	Det går desværre ud over de børn, som vi har haft det godt med igennem tiden. Det har altså slet ikke noget med de små fodboldspillere at gøre, understreger han, men man tænker selvfølgelig også på, hvilken oplevelse de ville have i landet. -	Vi tager hensyn til os selv og vores anstændighed, og vi tager også hensyn til de russiske børn, for jeg kunne ikke forestille mig, at de børn, som kommer her til landet, får det særlig spændende, siger Torben Vandsted. -	Det er ikke sådan noget, vi er ude på. Vi vil gerne give børnene en god fodboldoplevelse, når de engang må komme her igen. Følger UEFA’s liste Dana Cup har valgt at følge UEFA’s liste over lande, der ikke skal deltage i sportsbegivenheder. Det er dog ikke sikkert, at det bliver lige med det samme, at man som deltager kan møde et russisk hold i Hjørring igen. -	Det kommer an på en del vurderinger, men en ting er i hvert fald sikkert, det bliver ikke så længe, der er krig, og så må man se, fordi så er vi ude i en ny situation derefter, siger Torben Vandsted. Til dette års Dana Cup er der indtil videre tilmeldt seks ukrainske hold ifølge pressechefen.

Referat:
For andet år i træk bliver Dana Cup uden deltagelse af russiske hold grundet krigen i Ukraine.